Diari Oficial de la Generalitat Valenciana


Sumari del DOGV 4174, del 23-01-2002 (2002/473)

RESOLUCIÓ de 28 de desembre de 2001, de la Direcció General de Justícia de la Conselleria de Justícia i Administracions Públiques, per la qual es dicten instruccions sobre el servei de guàrdies dels metges forenses dels instituts de medicina legal de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4174

Data del DOGV
:   23-01-2002

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2002/473


Data del document
:   28-12-2001

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * metge
    * dietes i despeses
    * medicina forense
    * jornada de treball

RESOLUCIÓ de 28 de desembre de 2001, de la Direcció General de Justícia de la Conselleria de Justícia i Administracions Públiques, per la qual es dicten instruccions sobre el servei de guàrdies dels metges forenses dels instituts de medicina legal de la Comunitat Valenciana. [2002/F473]
  
L'aprovació de la Llei Orgànica 16/1994, de 8 de novembre, per la qual es va reformar la Llei Orgànica del Poder Judicial, va modificar diversos articles de la regulació dels metges forenses, accentuant la dependència dels instituts de medicina legal i fent possible l'assumpció de competències per part de les comunitats autònomes, aspectes que han sigut previstos en les distintes normes de desenvolupament, concretament en el Reglament Orgànic del Cos Nacional de Metges Forenses, aprovat pel Reial Decret 296/1996, de 23 de febrer, i en el Reglament dels Instituts de Medicina Legal, aprovat pel Reial Decret 386/1996, d'1 de març, que habiliten la posada en marxa d'aquests centres per part de les comunitats autònomes que hagen assumit competències en matèries relacionades amb l'administració de justícia.
  
La Generalitat Valenciana, en virtut de les transferències rebudes en matèria de justícia per mitjà dels reials decrets 293/1995, de 24 de febrer, 1.949/1996 i 1.950/1996, aquests dos de 23 d'agost, va quedar habilitada per a efectuar el desenvolupament i posada en funcionament dels instituts de medicina legal que tingueren la seua implantació en l'àmbit territorial de la Comunitat Autònoma Valenciana.
  
A la vista de l'habilitació competencial ressenyada es van aprovar els decrets 124, 125 i 126/1998, d'1 de setembre, del Govern Valencià, de constitució i regulació dels instituts de medicina legal d'Alacant, Castelló i València, respectivament.
  
Amb la creació i posada en funcionament dels instituts de medicina legal es produeix la desaparició de les agrupacions de forensies en òrgans judicials determinats, i tots els metges forenses passen a integrar-se en el respectiu institut de medicina legal. Una de les funcions fonamentals d'aquests instituts és la prestació d'un servei adequat de guàrdies que resolga les necessitats dels distints òrgans judicials, i fer-lo compatible amb una ràpida actuació sobre les víctimes de delictes que no incremente el dolor de l'agressió en la víctima o els seus familiars.
  
Per això, en aplicació del paràgraf segon de l'article 43 del Reglament 5/1995, de 7 de juny, del Consell General del Poder Judicial, procedeix la determinació dels metges forenses que han de prestar el servei de guàrdia en els diferents òrgans judicials per mitjà d'un sistema organitzatiu que tinga en compte les característiques del servei medicoforense i s'adapte, en cada cas, a les peculiaritats de cada institució, partint de les competències en la matèria que s'atribueixen al director i al Consell de Direcció de l'institut en l'article 5.2.e) del Reial Decret 386/1996.
  
Atés tot allò que s'ha exposat, i havent demanat l'informe favorable del Consell General del Poder Judicial, oïdes les centrals sindicals integrants de la Mesa Sectorial de Justícia, i havent emés informe favorable de la Subsecretaria de Política Pressupostària i Tresor, i en virtut de les competències establides en l'article 11 del Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques, que establix que la Direcció General de Justícia executa les competències que corresponen a la Generalitat Valenciana en aplicació de l'Estatut d'Autonomia i de la Llei Orgànica del Poder Judicial, en l'àmbit de l'administració de Justícia, resolc:
  
Aprovar les instruccions per què ha de regir-se l'organització del servei de guàrdies dels metges forenses dels instituts de medicina legal de la Comunitat Valenciana.
  
Primer. Funcions
  
El servei de guàrdia dels instituts de medicina legal cobrirà les següents funcions:
  
a) Diligències d'alçament de cadàvers.
  
b) L'assistència pericial immediata a les víctimes de delictes quan siguen requerits pels òrgans judicials.
  
c) Els reconeixements i valoracions que amb caràcter d'urgència siguen sol·licitats per les autoritats judicials, fiscalies, oficines del Registre Civil i altres òrgans de l'administració de justícia.
  
d) L'assistència mèdica i pericial dels detinguts posats a disposició judicial, que ho requerisquen, d'acord amb les lleis processals.
  
e) Qualsevol altra activitat professional prevista per la normativa vigent que se sol·licite amb caràcter d'urgència als metges forenses de guàrdia.
  
Segon. Tipus de guàrdies i àmbit territorial
  
1. Les guàrdies dels metges forenses dels instituts de medicina legal seran de presència física i, amb caràcter general, tindran una duració de 24 hores. Excepcionalment, la Direcció General de Justícia, per mitjà del procediment descrit en l'apartat següent, podrà aprovar l'establiment d'un sistema de guàrdies setmanal per a determinats partits judicials.
  
2. L'àmbit geogràfic de la realització de les guàrdies podrà abraçar un sol partit judicial o diversos en funció de la proximitat i/o de les necessitats d'assistència mèdica d'aquests.
  
Tercer. Pla anual de guàrdies
  
1. El director de l'institut, en el mes de desembre, elevarà a la Direcció General de Justícia el pla anual de guàrdies elaborat a partir de la proposta del Consell de Direcció en què es reflectirà el nombre de facultatius que prestaran el servei en cada torn, el tipus de guàrdia i els partits judicials a cobrir. Examinada la proposta elevada per la direcció de l'institut, el director general de Justícia aprovarà el pla de guàrdies per a l'any següent.
  
2. El pla anual de guàrdies haurà d'elaborar-se respectant les següents directrius:
  
a) Els metges forenses estaran obligats a realitzar quatre guàrdies al mes com a màxim. No obstant això, amb caràcter voluntari, podran realitzar-se un nombre de guàrdies major.
  
b) En els períodes de vacances podrà incrementar-se el nombre de guàrdies mensuals sense excedir el nombre màxim de 48 guàrdies anuals. Per a cobrir l'excés de guàrdies en aquests períodes s'acudirà als metges forenses que voluntàriament accedisquen a augmentar el nombre de guàrdies i, en cas de no existir cap voluntari, es repartiran de forma equitativa entre tots els metges forenses.
  
c) La prestació del servei de guàrdia, tant obligatori com voluntari, haurà de respectar en tot cas el preceptiu règim de descans i compensació horària.
  
3. Tota modificació del pla anual de guàrdies estarà sotmesa al procediment inclòs en aquest precepte.
  
Quart. Retribucions i indemnitzacions
  
1. Per a la percepció del complement de destinació per servei de guàrdia serà requisit imprescindible el certificat del director de l'institut de la realització d'aquest servei a mes vençut.
  
2. Donaran origen a indemnització o compensació els desplaçaments que efectuen els metges forenses durant la jornada de guàrdia dins de la zona o partit judicial que tinguen assignat, d'acord amb el que preveu el Reial Decret 236/1988, de 4 de març, sobre indemnitzacions per raó del servei.
  
3. En funció de les disponibilitats pressupostàries, la Direcció General de Justícia adscriurà als instituts de medicina legal els vehicles necessaris, degudament dotats, per a atendre les necessitats de desplaçament dels metges forenses en la prestació del servei de guàrdia.
  
Cinqué. Coordinació
  
1. Els serveis de guàrdies de cada institut seran coordinats pel director d'aquest que podrà delegar per a aquestes funcions un cap de servei.
  
2. En situacions de conflicte inesperades o no previstes, en absència del coordinador, resoldrà el metge forense de major rang jeràrquic o de millor lloc en l'escalafó que es trobe disponible. Aquestes incidències seran comunicades amb posterioritat al director de l'institut.
  
Disposició addicional
  
El règim d'horari i dies lliures pels serveis de guàrdia serà regit per la normativa i les instruccions dictades pel Ministeri de Justícia sobre jornades i horaris en l'àmbit de l'administració de justícia, o per les que en el seu moment dicte l'administració competent.
  
Disposició final
  
Aquesta resolució entrarà en vigor el dia 1 de gener de 2002.
  
València, 28 de desembre de 2001.- El director general de Justícia: Eloy Velasco Núñez.
  
III. CONVENIS I ACTES